钦定古今图书集成/明伦汇编/氏族典/第245卷 > 张贵
## 钦定古今图书集成/明伦汇编/氏族典/第245卷 > 张贵

按《宋史张贵传》：“襄阳受围五年，宋闯知其西北一水
曰清泥河，源于均房，即其地造轻舟百艘，募死士得
三千，求将得顺与张贵俱智勇，俾为都统，汉水方生，
发舟越二日，进高头港口，结方陈，夜漏下三刻，出江
乘风破浪，径犯重围，转战百二十里，黎明抵襄城下。
贵既抵襄，襄帅吕文焕力留共守。贵恃其骁勇，欲还”
郢，乃募二士，能伏水中，数日不食，使持蜡书赴郢求
援。二人达郢，还报，许发兵五千，以助夹击。刻日既定，
乃别文焕东下，点视所部军洎登舟，帐前一人亡去。
贵惊曰：“吾事泄矣，亟行，彼或未及知。”乃举炮鼓噪发
舟，乘夜顺流断緪，破围冒进，众皆辟易。既出险地，夜
半天黑，至小新城，大兵邀击，以死拒战，身被数十枪，
力不支，见执，卒不屈，死之。